16. ΒΑΣΙΛΙΚΟΝ ΔΙΑΤΑΓΜΑ της 30 Νοεμ./2 Δεκ. 1938 (ΦΕΚ Α΄ 454) Περί σήματος των εν τη καταστάσει Πολεμικής Διαθεσιμότητος διατελούντων αξιωματικών και ανθυπασπιστών. Προτάσει του Ημετέρου επί των Στρατιωτικών Υφυπουργού και έχοντες υπ’ όψει τας διατάξεις του άρθρ. 10 του υπ’ αριθ. 1373/1938 Α. Νόμου ως και την υπ’ αριθ. 657/1938 γνωμοδότησιν του Συμβουλίου Επικρατείας, απεφασίσαμεν και διατάσσομεν. Άρθρ.1.-Καθορίζομεν τον τύπον του υπό του άρθρ. 10 του υπ’ αριθ. 1373/1938 Α. Νόμου προβλεπομένου δια τους εις την κατάστασιν της Πολεμικής Διαθεσιμότητος διατελούντας Αξιωματικούς και Ανθυπασπιστάς σήματος ως κάτωθι: Είναι σχήματος σταυρού ισοσκελούς πάχους 0,001μ. Επί της προσθίας επιφανείας αυτού φέρει συμπαγή κύκλον διαμέτρου 0,025 μ. επί της πλακός του οποίου παρίσταται εν αναγλύφω το Στέμμα στηριζόμενον επί της διασταυρώσεως δύο ισοϋψών ξιφών χιαστί κειμένων και πλαισιουμένων κυκλικώς υπό δάφνης, ως τούτο εικονίζεται εν τω κατατεθέντι τη Υπηρεσία του Υπουργείου επί χάρτου αποτυπώματι, ληφθέντι εκ του φιλοτεχνηθέντος επί τούτω σχεδίου. Επί δε της οπισθίας λείας επιφανείας του κύκλου αναγράφεται η λέξις «ΕΛΛΑΣ» και κάτωθι οι αριθμοί «1912-1923». Επί της αυτής επιφανείας επικολλάται ειδικόν κομβίον προς τοποθέτησιν, ή ειδική βελόνη προς πόρπωσιν. Άρθρ.2.-Το ανωτέρω σήμα κατασκευασθήσεται εκ καταλλήλου μετάλλου ή μίγματος μετάλλων επιδεκτικών καλής επαργυρώσεως και επιχρυσώσεως διαρκείας, και είναι, καθ’ όσον αφορά την διάκρισιν των κατά βαθμόν τάξεων, επίχρυσον μεν δια τους Ανωτάτους και Ανωτέρους Αξιωματικούς, επάργυρον δε δια τους Κατωτέρους και Ανθυπασπιστάς. Άρθρ.3.-Το σήμα φέρεται υπό των δικαιουμένων τοιούτου μόνον εν πολιτική περιβολή και επί του αριστερού κάτω πτερυγίου του προσθίου ανοίγματος (πέτου) του επενδύτου. 